CELEX: 32015D2020
Language: et
Date: 2015-10-26 00:00:00
Title: Nõukogu otsus (EL) 2015/2020, 26. oktoober 2015, millega delegeeritakse nõukogu peasekretärile volitused reisilubade väljastamiseks Euroopa Ülemkogu ja nõukogu liikmetele, Euroopa Ülemkogu ja nõukogu ametnikele ning muudele teenistujatele ning samuti määruse (EL) nr 1417/2013 II lisas sätestatud eritaotlejatele, ning millega tunnistatakse kehtetuks otsus 2005/682/EÜ, Euratom

12.11.2015   
            
            
               ET
            
            
               Euroopa Liidu Teataja
            
            
               L 295/42
            
         NÕUKOGU OTSUS (EL) 2015/2020,
   26. oktoober 2015,
   millega delegeeritakse nõukogu peasekretärile volitused reisilubade väljastamiseks Euroopa Ülemkogu ja nõukogu liikmetele, Euroopa Ülemkogu ja nõukogu ametnikele ning muudele teenistujatele ning samuti määruse (EL) nr 1417/2013 II lisas sätestatud eritaotlejatele, ning millega tunnistatakse kehtetuks otsus 2005/682/EÜ, Euratom
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 240 lõike 2 teist lõiku,
   võttes arvesse Euroopa Liidu lepingule, Euroopa Liidu toimimise lepingule ja Euroopa Aatomienergiaühenduse asutamislepingule lisatud Euroopa Liidu privileegide ja immuniteetide protokolli nr 7 ning eriti selle artikli 6 esimest lõiku
   ning arvestades järgmist:
   
               (1)
            
            
               Vastavalt ELi toimimise lepingu artikli 235 lõikele 4 ja artikli 240 lõike 2 esimesele lõigule peab nõukogu peasekretariaat abistama nii Euroopa Ülemkogu kui ka Euroopa Liidu Nõukogu.
            
         
               (2)
            
            
               Vastavalt protokolli nr 7 artikli 6 esimesele lõigule on Euroopa Ülemkogu eesistuja ja ametis oleva nõukogu eesistuja ülesanne väljastada reisilube oma institutsioonide liikmetele ja ametnikele ning oma institutsioonide muudele teenistujatele tingimustel, mis on sätestatud nõukogu määrusega (EMÜ, Euratom, ESTÜ) nr 259/68 (1) kehtestatud Euroopa Liidu ametnike personalieeskirjades ning liidu muude teenistujate teenistustingimustes.
            
         
               (3)
            
            
               Nõukogu määruses (EL) nr 1417/2013 (2) sätestatakse liidu institutsioonide liikmetele, ametnikele ja muudele liidu teenistujatele ning kõnealuse määruse II lisas osutatud eritaotlejatele reisiloa väljastamise vorm, kohaldamisala ja tingimused.
            
         
               (4)
            
            
               Vastavalt määruse (EL) nr 1417/2013 artikli 1 lõikele 1 võib kõnealuse määruse II lisa kohastele eritaotlejatele väljastada reisiloa üksnes liidu huvides erandlikel ja nõuetekohaselt põhjendatud juhtudel.
            
         
               (5)
            
            
               Euroopa Ülemkogu eesistuja ja ametis olev nõukogu eesistuja peaksid delegeerima oma vastavad volitused nõukogu peasekretärile.
            
         
               (6)
            
            
               Nõukogu otsus 2005/682/EÜ, Euratom (3) tuleks kehtetuks tunnistada,
            
         ON VASTU VÕTNUD KÄESOLEVA OTSUSE:
   Artikkel 1
   Protokolli nr 7 artikli 6 esimese lõigu kohaselt Euroopa Ülemkogu eesistujale ja ametis olevale nõukogu eesistujale antud volitusi väljastada reisilube oma institutsioonide liikmetele ja ametnikele ning Euroopa Ülemkogu ja nõukogu muudele teenistujatele, samuti määruse (EL) nr 1417/2013 II lisas osutatud eritaotlejatele, täidab nõukogu peasekretär.
   Peasekretäril on õigus delegeerida nimetatud kohustused haldusküsimuste peadirektorile.
   Artikkel 2
   Otsus 2005/682/EÜ, Euratom tunnistatakse kehtetuks.
   Artikkel 3
   Käesolev otsus jõustub selle Euroopa Liidu Teatajas avaldamise päeval.
   
      Luxembourg, 26. oktoober 2015
      
         
            Nõukogu nimel
         
         
            eesistuja
         
         C. DIESCHBOURG
      
   
   
      (1)  Nõukogu 29. veebruari 1968. aasta määrus (EMÜ, Euratom, ESTÜ) nr 259/68, millega kehtestatakse Euroopa ühenduste ametnike personalieeskirjad ja muude teenistujate teenistustingimused ning komisjoni ametnike suhtes ajutiselt kohaldatavad erimeetmed (EÜT L 56, 4.3.1968, lk 1).
   
      (2)  Nõukogu 17. detsembri 2013. aasta määrus (EL) nr 1417/2013, millega kehtestatakse Euroopa Liidu väljastatava reisiloa (laissez-passer) vorm (ELT L 353, 28.12.2013, lk 26).
   
      (3)  Nõukogu 20. septembri 2005. aasta otsus 2005/682/EÜ, Euratom, millega delegeeritakse asepeasekretärile volitused reisilubade väljastamiseks nõukogu peasekretariaadi ametnikele (ELT L 258, 4.10.2005, lk 4).